Xususiylashtirish jarayonlarini takomillashtirish boʻyicha qoʻshimcha chora-tadbirlar toʻgʻrisida
(resolution, 2020-10-02)

Davlat aktivlarini boshqarish va xususiylashtirishda xalqaro tajribaga asoslangan zamonaviy yondashuvlarni keng joriy etish orqali investitsiyaviy loyihalarni amalga oshirish maqsadida Vazirlar Mahkamasi qaror qiladi: 1. Oʻzbekiston Respublikasi Davlat aktivlarini boshqarish agentligi (keyingi oʻrinlarda — Agentlik) va Moliya vazirligining davlat ishtirokidagi korxonalarning investitsiyaviy jozibadorligini taʼminlash uchun sotishdan oldin tayyorgarlik ishlarini amalga oshirish va salohiyatli investorlarga sotish orqali xususiylashtirishning muvaffaqiyatli natijalarini taʼminlash boʻyicha Agentlik muassisligida aksiyadorlik jamiyati shaklida “UzAssets” investitsiya kompaniyasini tashkil etish toʻgʻrisidagi taklifiga rozilik berilsin. 2. Quyidagilar “UzAssets” investitsiya kompaniyasining asosiy vazifalari etib belgilansin: davlat aksiya paketi (ulushi) ustav kapitaliga berilgan korxonalarni (keyingi oʻrinlarda — korxonalar) sotishdan oldin tayyorlash, shu jumladan ularning investitsiyaviy jozibadorligini oshirish, bu borada samarali mexanizmlarni joriy etish boʻyicha xorijiy, xalqaro institutlar va kompaniyalar bilan samarali hamkorlikni tashkil etish; korxonalar faoliyatini kompleks tahlil qilish (due diligence), jumladan, investitsiyaviy tahlil qilish, “benchmarking” usulida taqqoslash orqali rivojlanish prognoz koʻrsatkichlarini belgilash; korxonalarning daromadlilik normasini xalqaro amaliyotdagi mezonlar (IRR, NPV, EBITDA va boshqalar) asosida tahlil qilish; ustav kapitaliga berilgan aksiya paketlarini (ulushlarini) samarali boshqarish, korxonalarni ichki va tashqi bozorlarda raqobatbardosh korxonalarga aylantirish; salohiyatli investorlarning roʻyxatini (short-list) shakllantirish; investitsiya vositachilarini jalb etgan holda, “Road Show” dasturlarini ishlab chiqish va maqsadli auditoriyalar uchun taqdimotlar oʻtkazib borilishini tashkil etish; iqtisodiyot tarmoqlarini uzoq muddatli rivojlantirish maqsadlaridan kelib chiqib, ustav kapitaliga berilgan aktivlarni salohiyatli investorlarga sotish orqali barqaror va muvaffaqiyatli xususiylashtirishni taʼminlash. 3. “UzAssets” investitsiya kompaniyasining: ustav kapitali Oʻzbekiston Respublikasi Davlat aktivlarini boshqarish agentligi huzuridagi budjetdan tashqari Davlat aktivlarini boshqarish, transformatsiya va xususiylashtirish jamgʻarmasi hisobidan 20,0 mlrd soʻm miqdoridagi pul mablagʻlari hamda ushbu qarorga ilovaga muvofiq korxonalarning davlat aksiya paketlari (ulushlari) nominal qiymatida berish hisobiga shakllantiriladi; ustav kapitaliga keyinchalik oʻtkaziladigan va xususiylashtirilishi belgilangan davlat aksiya paketlari (ulushlari) nominal qiymatda Oʻzbekiston Respublikasi Vazirlar Mahkamasining qarori asosida amalga oshiriladi; Kuzatuv kengashi tarkibiga Agentlik direktori kiritilgan holda, uning tarkibi kamida 50 foiz aʼzolari yuqori malakali, xalqaro tajribaga ega boʻlgan mutaxassislardan iborat boʻladi; ustav kapitaliga berilgan davlat aksiya paketlari (ulushlari) uning Kuzatuv kengashi qaroriga asosan bozor konyunkturasidan kelib chiqqan holda, xalqaro amaliyotda keng qoʻllanadigan tartiblarga muvofiq sotiladi; ijro organining rahbarini tayinlash toʻgʻrisidagi qaror xorijiy menejyerlar ham ishtirok etishi mumkin boʻlgan tanlov asosida qabul qilinadi; sof foydasi uning Kuzatuv kengashi tomonidan tasdiqlangan saqlash xarajatlari, jumladan, korxonalarni sotishdan oldingi tayyorlash bilan bogʻliq xarajatlarni chegirgan holda toʻlaligicha Agentlikka oʻtkaziladi hamda davlat aktivlarini xususiylashtirishdan tushgan mablagʻlar sifatida belgilangan tartibda taqsimlanadi. 4. Agentlik bir oy muddatda “UzAssets” investitsiya kompaniyasini belgilangan tartibda davlat roʻyxatidan oʻtkazish va joylashtirish choralarini koʻrsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov va Oʻzbekiston Respublikasi Davlat aktivlarini boshqarish agentligi direktori S.X. Bekenov zimmasiga yuklansin. T/R Korxona nomi Davlat ulushi (%)* Xoʻjalik jamiyati ulushi (%)** 1. “Kvars” AJ 89,8 — 2. “Qizilqumsement” AJ 86,9 — 3. “Urganch sharob” AJ 53,9 — 4. “Oʻzbekiston shampani” AJ 51,0 — 5. “Oʻzgeorangmet LITI” DUK 100,0 — 6. “Oʻzshaharsozlik LITI” DUK 100,0 — 8. “Kafolat sugʻurta kompaniyasi” AJ 66,5 — 9. “Olmazor kichik sanoat zonasi” AJ 73,7 7,7 10. “Shahrisabz yulduzi” DUK 100,0 —